Projektas, 2021-05-28

LIETUVOS SOCIALDEMOKRATŲ PARTIJA

**REZOLIUCIJA**

**DĖL GARANTIJŲ ŠEIMAI**

2021 m. gegužės 29 d.

Vilnius

Lietuvos socialdemokratų partijos suvažiavimas,

*įvertindamas* tai, kad Lietuvos – kaip ir daugumos Europos Sąjungos (ES)šalių – demografinė padėtis yra prasta ir norint ją spręsti būtinos ryžtingos priemonės;

*pritardamas* 2021 m. gegužės 7 d. Porto mieste Europos Komisijos, Europos Parlamento, ES pirmininkaujančios šalies bei ES socialinių partnerių pasirašytam įsipareigojimui įgyvendinti Europos Socialinio ramsčio veiksmų planą;

*sveikindamas*ES valstybių ir vyriausybių vadovų susitikimo Porto mieste priimtą deklaraciją dėl ES vienybės ir solidarumo kovoje prieš COVID-19 pandemiją ir priemonių įgyvendinti Socialinės Europos viziją;

*kritiškai vertindamas*, kad vaikų skurdas Lietuvoje viršija ES vidurkį ir sudaro daugiau nei 27 proc., ir pažymėdamas, kad į Lietuvos aukštąsias mokyklas įstoja vos ketvirtadalis moksleivių, kilusių iš nepasiturinčių šeimų;

*atkreipdamas* dėmesį, kad Lietuvoje situacija lyčių lygybės srityje nuolat blogėja. Jeigu 2005 metais pagal lyčių lygybės indeksą ES užėmėme 16 vietą, tai 2020 – tik 22. Ypač bloga padėtis moterų finansinių išteklių, sveikatos apsaugos, galimybių derinti darbą su įsipareigojimais šeimai srityse;

*pabrėždamas*, kad karantino metu itin ženkliai pablogėjo visuomenės psichikos sveikatos būklė, išaugo smurto artimoje aplinkoje lygis, sumažėjo reprodukcinės sveikatos priežiūros galimybės, ypač nėščiųjų bei gimdyvių. Užsidarius mokykloms ir darželiams, padidėjo įtampa derinant šeimos ir darbo pareigas bei išaugonemokamo darbo namuose našta;

*atsižvelgdamas* į tai, kad dabartinės šeimos politikos priemonės nėra pakankamos ir nesugeba įveikti struktūrinių ekonominių, socialinių ir psichologinių problemų, kurios yra pagrindinis kliuvinys žmonėms turėti tiek vaikų, kiek jie galbūt norėtų turėti;

*įsitikinęs*, kad tik kompleksinės universalios priemonės gali padėti sumažinti šeimų ir vaikų skurdą, lyčių ir socialinę nelygybę, suteikti geresnes galimybes vaikų išsilavinimui, gauti orų atlyginimą už darbą;

***ragina* Lietuvos Respublikos Vyriausybę parengti priemonių planą Europos vaiko garantijų sistemos įgyvendinimui, o LR Seimą ir valdančiąją koaliciją bei LR Vyriausybę – patvirtinti ir įgyvendinti paramos šeimai priemones, tarp kurių:**

1. Didesnės universalios išmokos gimus vaikui (ar įsivaikinus);
2. Krizės akivaizdoje išlaikyti universalią išmoką vaikui (vaiko pinigus) ir ją nuosekliai didinti;
3. Įtvirtinti ikimokyklinį ir priešmokyklinį ugdymą, kaip kiekvieno vaiko teisę; kiekvienas vaikas privalo turėti teisę į nemokamą kokybišką lopšelį-darželį; užtikrinti bent jau vienos ar dviejų dienų per savaitę vaikų iki vienerių metų priežiūrą lopšeliuose; vaikams turi būti garantuotas ir neformalus popamokinis ugdymas;
4. Siekti, kad mokiniai galėtų nebesinešti vadovėlių ir pratybų į mokyklas; kad visas mokymo priemonės būtų nemokamos; didinti nemokamo maitinimo apimtį ir gerinti jo kokybę;
5. Kiekvienam moksleiviui turi būti sudarytos galimybės lankyti sporto, meno ar mokslo būrelį; vasaros stovyklas lankančių vaikų skaičius (išlaidas kompensuojant valstybei) turėtų būti padidintas du kartus;
6. Didinti būsto prieinamumą jaunoms šeimoms ir sudaryti geresnes galimybes įsigyti šeimai tinkamą būstą didmiesčiuose, taip pat plėsti municipalinio būsto programą; įstatymiškai suderinti nuomininkų ir savininkų interesus, kad šie nesibaimintų priimti gyventi šeimų su vaikais;
7. Įteisinti papildomą laisvą poilsio dieną per mėnesį („mamadienį“/„tėvadienį“) ir vieną vaiką auginančioms šeimoms; paraginti Darbo inspekciją parengti rekomendacijas darbdaviams pandeminiu bei popandeminiu laikotarpiu sudaryti sąlygas lanksčiau derinti darbo įsipareigojimus su šeimos ir vaikų priežiūros poreikiais leidžiant darbuotojams dirbti iš poilsio vietų (darbostogų/*workation* taikymas);
8. Įteisinti dalį neperleidžiamų vaiko priežiūros atostogų abiem tėvams ir taikyti aktyvias, darbo rinkos poreikiais, o ne lyčių stereotipais grįstas grąžinimo į darbo rinką priemones;
9. Kur kas didesnę procentinę lėšų dalį skirti smurto lyties pagrindu ir smurto prieš vaikus prevencijai; skirti adekvačias lėšas institucijoms, kurios atsako už pagalbą smurto aukoms bei investuoti į modernių paslaugų prieinamumą ir kokybę;
10. Sukurti reprodukcinės sveikatos įstatyminę bazę bei skiriamą reikiamą pagalbą nevaisingoms šeimoms, įskaitant iš dalies ar visišką dirbtinio apvaisinimo finansavimą.

Tik įtvirtinę didesnę apsaugą ir rūpestį kiekvienu vaiku bei suteikę kiekvienai šeimai psichologinį, socialinį ir ekonominį saugumą, mes sugebėsime išvengti šalies demografinės griūties.

Lietuvos socialdemokratų partijos pirmininkė Vilija Blinkevičiūtė